‘จีสตีล’ฟื้น-พลิกกำไร53ล้าน
&nbsp;
19 ส.ค. 2554

โพสต์ทูเดย์ — จี สตีล เทิร์นอะราวด์ ไตรมาส 3 พลิกกำไร 53 ล้านบาท ผู้สอบบัญชียังติดใจไม่แสดงความเห็นงบการเงิน ปลด SP วันนี้ หุ้นเดินหน้าต่อ
บริษัท จี สตีล (GSTEEL) รายงานผลดำเนินงานไตรมาส 3 พลิกเป็นกำไรสุทธิ 53.63 ล้านบาท ดีขึ้น 1,736 ล้านบาท คิดเป็น 103.18% เทียบช่วงเดียวกันปีก่อน ขาดทุน 1,682.38 ล้านบาท 
ส่วนงวด 9 เดือน ขาดทุนสุทธิ 7,110 ล้านบาท ดีขึ้น 484 ล้านบาท หรือ 6.37% เทียบช่วงเดียวกัน ขาดทุน 7,594 ล้านบาท 
สำหรับ จี เจ สตีล (GJS) ผลดำเนินงานเสมอตัว ขณะที่ช่วงเดียวกันขาดทุนสุทธิ 645 ล้านบาท 
นักวิเคราะห์ให้ความเห็นว่า หุ้นกู้ซึ่งเป็นแหล่งเงินกู้ก้อนเดียวของ GSTEEL ถ้าได้รับการแก้ไขและโหวตผ่านจากเจ้าหนี้ ในวันที่ 22 พ.ย.นี้ จะส่งผลให้บริษัทประหยัดดอกเบี้ยกว่า 2,000 ล้านบาท และไม่ต้องจ่ายหนี้กว่า 5,000 ล้านบาท จากการแปลงหนี้เป็นทุน 
“หากหุ้นกู้ได้รับการแก้ไข งบการเงินดีขึ้น ช่วยลดความกังวลจากผู้สอบบัญชีได้ และทำให้ฐานะการเงินดีขึ้น ที่ผ่านมาถือว่าแย่สุดๆ แล้วกับ จี สตีล มีการปรับโครงสร้างหนี้ ตลอดจนการปรับปรุงการผลิต และมีแนวโน้มดีขึ้นในไตรมาส 4 จากความต้องการเหล็ก” นักวิเคราะห์ กล่าว 
อย่างไรก็ตาม บริษัท เคพีเอ็มจี ภูมิไชย ไม่แสดงความเห็นต่องบการเงินรวมและเฉพาะกิจการเกี่ยวกับความสามารถในการดำเนินงานต่อเนื่อง จากปัญหาสภาพคล่อง เงินทุนหมุนเวียน และการหาผู้ร่วมลงทุนใหม่ การจัดหาแหล่งเงินกู้ กระบวนการจัดเก็บหนี้ ซึ่ง GSTEEL อยู่ระหว่างแก้ไขและปรับปรุงข้อตระหนักที่เหลืออยู่อีกเพียงข้อเดียวของผู้สอบบัญชี ซึ่งจะแก้ไขได้สำเร็จในขั้นตอนการตรวจสอบบัญชีงวดสิ้นปี 
ด้านตลาดหลักทรัพย์ได้ขึ้นเครื่องหมาย SP และ NP หุ้น GSTEEL และ GJS รวมทั้งหุ้นป่องทรัพย์ (PSAAP) บริษัท ไทยเยอรมัน โปรดักส์ (TGPRO) และบริษัท ทีทีแอนด์ที (TT&amp;T) เนื่องจากผู้สอบบัญชีไม่แสดงความเห็นงบการเงิน และอนุญาตให้ซื้อขายรอบเช้าวันที่ 17 พ.ย.นี้ 
เจ้าหน้าที่การตลาดเชื่อว่าราคาหุ้น GSTEEL มีแนวโน้มดีขึ้น และมีโอกาสปรับตัวขึ้นรับข่าวการฟื้นตัวของกิจการ 
ด้านบริษัท แนเชอรัล พาร์ค (NPARK) ไตรมาส 3 ขาดทุนสุทธิ 160 ล้านบาท แย่ลง 203.79 ล้านบาท หรือ 470% เทียบช่วงเดียวกันปีก่อน กำไร 43.32 ล้านบาท งวด 9 เดือน ขาดทุน 41 ล้านบาท ดีขึ้นจากช่วงเดียวกันปีก่อน ซึ่งขาดทุน 513 ล้านบาท สาเหตุจากรายได้ลดลง 145 ล้านบาท หรือ 90% และค่าใช้จ่ายเพิ่มขึ้น 58.6 ล้านบาท หรือ 49%